الساعة الدهبية هي لوقيتة ديال النهار اللي قريبة من الشروق أولا لغروب ديال الشمش. وهي لوقيتة فاش كايكون ضو النهار فيه لحمورية وخفيف على فاش كاتكون الشمش عالية فالسما. لمصوّرين ديال السينيما كايسمّيو لوقت اللي كايجي بالضبط قبل الشروق ومن مورا لغروب "الساعة السحرية". فهاد لوقت السطوع ديال السما كايكون مساوي مع السطوع ديال الضو دالزناقي، الضو دلإشارات ديال الطريق، الضو لقدّامي ديال الطوموبيلات والشراجم اللي مضوّيين. فهاد لوقت كايكون الضل خفيف حيتاش الشعة ديال الشمش مامجهداش (الشمش مازال ماطلعات أولا عاد غربات). لمدة ديال الساعة السحرية ماكاتفوتش 20 أولا 30 دقيقة. لوقت اللي كايجي قبل الساعة الدهبية بشوية فالصباح أولا موراها بلعشية كايتسمى الساعة الزّرقة، فاش كاتكون الشمش ضاهريا غارقة شي شوية تحت لأفق وداك الشوية ديال الضو اللي ماجايش ديريكت منها كايعطي واحد اللون زرق مغموق. الشعة ديال الشمش كايختارق لغلاف لجوي بمسافة كبيرة فاش الشمش كاتكون تحت لأفق. هاد الشي كاينقّص الشدة ديال الضو، وبهادشي كاتجي لإضاءة من الشعة اللي ماكاتشيّرش ديريكت على لجو. هادشي تقنيا كايتسمى التشتوت ديال الضو. بزذاف ديال الضو الزرق كايتبعتر، يعني إلا كانت الشمش كاينة، الضو ديالها كايبان حمر كتر. زيادة على هادشي كلما كانت الشمش تحت لأفق كتر كلمّا ولاّ الطول ديال الشعاع زايد.